Source: http://drgaaledina.hu/szakteruletek/valas_a_tenyallas_feltarasaval
Timestamp: 2017-12-15 06:11:23+00:00

Document:
Válás | Dr. Gaál Edina - Családjogra specializálódott ügyvédi iroda
Válás a tényállás feltárásával
VÁLÁS "KÖZÖS MEGEGYEZÉS" HIÁNYÁBAN...
Sok esetben előfordul, hogy az egyik házastárs nem fogadja el a másik döntését és nem akar elválni. Ezek a köznyelv szerinti problémás válások.
Egy felkészült ügyvéd azonban ettől egyáltalán nem ijed meg, hanem inkább tájékoztatja és megnyugtatja ügyfelét, hiszen ezeknek a válásoknak is megvan az előre tudható eljárási rendje. Ilyen esetben a tiltakozásnak tulajdonképpen nincs értelme, mert a tényállás feltárását követően - ami persze évekbe is telhet - végül a Bíróság mindenképp felbontja a felek házasságát. (Persze ez alól kivétel, ha időközben helyreállítják az életközösségüket, azaz kibékülnek egymással.)
Az is lehetséges persze, hogy időközben a problémás válás - az ún. tényállásos bontás - átfordul közös megegyezéses válásba, amit mindenki örömmel fogad, beleértve a Bíróságot is... Számomra minden tényállásos bontásnál a megegyezés is a célok között szerepel, de természetesen csak abban az esetben, ha az Ügyfelem érdekeinek az megfelel.
Tényállásos bontás esetben különösen nagy szükség van egy válóperes ügyvéd közreműködésére, ugyanis a beadványok szakszerű megfogalmazásában ez szinte elengedhetetlen. Az elsőre igen magasnak tűnő ügyvédi óradíjak ellenére egy felkészült ügyvéd - hosszú távon - jóval többet spórolhat nekünk, mint amennyit kifizetünk a munkadíjára.
Egy házasság bírósági felbontással, azaz a bíróság házasságot felbontó jogerős ítéletével szűnik meg, illetve más esetben valamelyik fél halálával is megszűnhet. A házasságot a bíróság kizárólag kérelemre bontja fel.
A bontókeresetet bármelyik házastárs benyújthatja a bíróságra, ehhez nincs szükség a másik házastárs beleegyezésére. Ha csak az egyik házastárs szeretne válni, akkor is el lehet válni. Ez esetben ennek a házastársnak a kérelmére (ún. "tényállásos bontással") bontja fel a Bíróság a házasságot. Ez esetben sor kerül a házasság megromlásához vezető okok feltárására, ami általában tanúk meghallgatása útján történik meg.
Megjegyzem, hogy ha időközben a másik fél is megváltoztatja az álláspontját és végül Ő is kéri a házasság felbontását, akkor semmi akadálya a közös megegyezésen alapuló bontásnak.
A bontópert a házastársnak - ha cselekvőképes, vagy korlátozottan cselekvőképes (kiskorú, vagy olyan nagykorú, akit bíróság ilyen hatállyal gondnokság alá helyezett) - személyesen kell megindítania, míg ha a pert indító házastárs cselekvőképességet kizáró gondnokság alatt áll, nevében a perindításra - a gyámhivatal hozzájárulásával - a törvényes képviselő jogosult. A per személyesen történő megindítása azonban nem jelenti azt, hogy a házastárs ne adhatna megbízást ügyvédnek vagy akár más személynek (pl. hozzátartozójának), hogy őt a per során képviselje.
A per a keresetlevél (a házasság felbontására irányuló írásbeli kérelem) benyújtásával indul. A házassági bontóper indítás illetéke jelenleg 30 000 forint, melyet a pert megindító fél, azaz a felperes fizet meg. A benyújtott keresetlevélre a házasság vonatkozásában előterjesztett alperesi viszontkereset illetékmentes. Jogi képviselő megbízása esetén a keresetlevelet már a jogi képviselő, az ügyvéd készíti el. A keresetlevélben előadottakat igazoló okiratokat (házassági anyakönyvi kivonat, gyermek születési anyakönyvi kivonata) a keresetlevélhez mellékelni kell. A fentieken túlmenően a keresetlevélben határozott kereseti kérelmet kell előterjeszteni, amelyből ki kell tűnnie annak, hogy a felek a házasság felbontását közös megegyezés alapján, vagy a házasság megromlására vezető okok feltárásával kérik-e. A keresetlevél benyújtását követően megtartott első tárgyaláson kiemelt jelentősége van annak, hogy lehetőség szerint mindkét házastárs személyesen megjelenjen, hiszen a Bíróság elsődleges feladata az első tárgyaláson a házastársak meghallgatása, illetve annak megkísérlése, hogy a házastársakat kibékítse. Ezt még a közös megegyezéses bontásoknál is meg kell, hogy kísérelje a Bíróság. A békítést egyébként a Bíróság a per során bármikor megkísérelheti, nem csak az első tárgyaláson.
Az első tárgyaláson a Bíróság a feleket személyesen hallgatja meg. A házastársak személyes meghallgatása csak akkor mellőzhető, ha a házastárs cselekvőképességet kizáró gondnokság alatt áll, ismeretlen helyen tartózkodik, vagy a megjelenése elháríthatatlan akadályba ütközik (pl. kórházi ápolásra szorul, fertőző beteg, vagy tartósan külföldön tartózkodik és aránytalanul nagy akadályokba ütközne az ideutazása). A további tárgyalásokon már a felperes személyes megjelenése sem kötelező, de legalább meghatalmazottja útján képviseltetnie kell magát, ellenkező esetben ugyanis a bíróság megszünteti a pert.
Ha a Bíróság által megkísérelt békítés sikertelen volt, a Bíróság a tárgyalást elhalasztja, és egyúttal felhívja a felek figyelmét arra, hogy amennyiben az eljárás folytatását kívánják, úgy a tárgyalást követő három hónapon belül írásban kell kérniük a tárgyalás folytatását (ellenkező esetben ugyanis a bontóper megszűnik, azaz egyszerű inaktivitással is el lehet állni a bontókeresettől).
A bíróság a tárgyalás folytatására új tárgyalási napot csak a folytatásra irányuló kérelem benyújtását követő 30 nap eltelte után tűzhet ki. Amennyiben valamelyik fél késve kéri a tárgyalás folytatását, igazolási kérelmet csak 15 napon belül nyújthat be.
A házasság felbontásáról a Bíróság - megegyezésen alapuló bontás esetén a házastársak egyezségének jogerős végzéssel történő jóváhagyását követően - ítélettel határoz. A házasság felbontása esetén a Bíróságnak a közös kiskorú gyermekek feletti szülői felügyeleti jog rendezése és tartása felől - szükség esetén - az erre irányuló kereseti kérelem hiányában is rendelkeznie kell. A házasság bírósági felbontása esetén a házasság a felbontást kimondó ítélet jogerőre emelkedésének napján szűnik meg.
A Bíróság a házassági bontóperben a perköltség (ügyvédi munkadíj, szakértői díj, stb.) viseléséről a pernyertesség/pervesztesség függvényében is, de az összes körülmények mérlegelése alapján határoz. Dönthet úgy, hogy mellőzheti a perköltségben való marasztalást, kötelezheti a feleket, hogy a perrel kapcsolatosan felmerült költségeiket maguk viseljék, de akár kizárólag csak az egyik felet is marasztalhatja a teljes perköltség megfizetésére.
Ha a házasság felbontását kimondó ítélet jogerőre emelkedik, a házasság megszűnik, és ezzel beállnak a megszűnés joghatásai. Ilyen joghatások lehetnek például:
a házasságkötési képesség visszanyerése (vagyis annak a jognak a megszerzése, hogy a fél újabb házasságot kössön),
a férje nevét viselő feleség - ha a névviseléstől nem tiltják el - szabadon dönthet arról, hogy milyen nevet kíván viselni, (Bár megjegyzem, ezt illeték ellenében korábban is megteheti!)
a házasságon alapuló apai vélelem megszűnése (ha már a vélelmezett fogamzási idő vagy annak egy része sem esett a házasság idejére, mert egyéb esetben a házasság jogerős felbontásától számítva a szülés időpontjáig bezárólag, még 300 napig fennáll az apaság vélelme),
megszűnik az öröklésen alapuló házastársi haszonélvezeti jog, az özvegyi jog.
Internetes érdeklődés a honlapon, esetleg telefonos tájékozódás a titkárságon arról, hogy az Ön ügye az iroda profiljába tartozik-e. Tájékoztatás az óradíjat illetően.
Konzultációs időpont egyeztetése telefonon, vagy e-mailen keresztül. Ha addig még nem történt meg, akkor tájékoztatás az óradíjat illetően.
Első konzultáció az ügyvédi irodában, melynek során feltárásra kerül az ügy minden részlete, azaz a "tényállás". Már az első konzultáció is óradíjas elszámolásban történik, de ennek időtartama általában csak 1 óra. Ekkor tudjuk megbeszélni azt is, hogy milyen jogi lehetőségei vannak, milyen lépések lennének szükségesek az ügyben, ennek mennyi az átfutási ideje és mennyi az ügyvédi munkadíja, valamint az egyéb járulékos költsége (bíróság felé fizetendő illeték, szakértői díjak).
Ezt követően - együttműködés esetén - elkészítésre kerül a meghatalmazás és a megbízási szerződés, valamint Ön rendelkezésünkre bocsát minden olyan iratot és adatot, mely a munka megkezdéséhez szükséges (eredeti házassági anyakönyvi kivonat, gyerekek születési anyakönyvi kivonata, 30.000.- Ft illetékbélyegben, tulajdoni lapok, cégkivonatok, stb.). (Kivételes esetben - ha a megbízó tartósan külföldön él - lehetőség nyílik a meghatalmazás konzul/nagykövet előtt történő aláírására és felülhitelesítésére is, valamint az első konzultáció skype-on történő lebonyolítására.)
Ezt követően a megbízás ellátása során már lehetőség nyílik e-mailben, vagy telefonon (skype-on) történő konzultációra is, mely ugyanúgy óradíjas rendszerben történik, mint a személyes konzultáció, az okiratszerkesztés, vagy a tárgyalási képviselet, csak Önnek nem szükséges minden esetben személyesen is befáradnia az irodába. A képviselet ellátása során minden iratot megkap tőlünk elektronikus formában is (word-ben, illetve az érkező iratokat pdf-ben), így a saját számítógépén is naprakész lehet a nyilvántartása.

References: Bíróság 
 bíróság 
 bíróság 
 Bíróság 
 bíróság 
 Bíróság 
 Bíróság 
 Bíróság 
 bíróság 
 Bíróság 
 Bíróság 
 bíróság 
 Bíróság 
 Bíróság